ฟิทช์หั่นชาร์ปเรตติ้งหล่นจังก์ส่อขาดทุนยับ
ฟิทช์หั่นอันดับเครดิตชาร์ปสู่ขยะ หลังออกคาดการณ์ขาดทุนยับ
3 พ.ย. 2555

ฟิทช์หั่นอันดับเครดิตชาร์ปสู่ขยะ หลังออกคาดการณ์ขาดทุนยับ
ฟิทช์ เรทติ้งส์ บริษัทจัดอันดับความน่าเชื่อถือชั้นนำของโลกออกแถลงการณ์ตัดลดอันดับเครดิตชาร์ป บริษัทผู้ผลิตเครื่องใช้ไฟฟ้ารายใหญ่ของญี่ปุ่นลง 6 ขั้น มาอยู่ที่ B- หรือเทียบเท่าขยะ ซึ่งชี้ให้นักลงทุนเห็นว่าชาร์ปไม่อยู่ในสถานะของบริษัทที่น่าไว้ใจสำหรับการลงทุนอีกต่อไป ตามรอยเอสแอนด์พี ซึ่งหั่นอันดับชาร์ปลงสู่ขยะในเดือน ส.ค. 
การหั่นอันดับของฟิทช์ครั้งนี้ มีขึ้นภายหลังจากที่ชาร์ปคาดการณ์ผลประกอบการของบริษัทเมื่อวันที่ 1 พ.ย. ว่ามีแนวโน้มขาดทุนสูงถึง 5,600 ล้านเหรียญสหรัฐ (ราว 1.68 แสนล้านบาท) ขณะที่มีเงินสดในบัญชีเพียง 2,750 ล้านเหรียญสหรัฐ เมื่อสิ้นเดือน ก.ย. โดยต่ำกว่ามูลค่าหนี้ที่มีมากกว่า 1.1 หมื่นล้านเหรียญสหรัฐ ซึ่งจะครบกำหนดชำระในสิ้นปีนี้ 
ขณะที่ในวันเดียวกัน เอสแอนด์พี ยังได้หั่นอันดับความน่าเชื่อถือของบริษัทคู่แข่งชาร์ปอย่างพานาโซนิคเป็นครั้งที่ 2 ในรอบปี ลง 2 ขั้น มาอยู่ที่ BBB หลังบริษัทประสบปัญหาทั้งเรื่องยอดขายและการปฏิรูปโครงสร้างจนเสี่ยงที่จะขาดทุนสูงถึง 9,600 ล้านเหรียญสหรัฐ (ราว 2.88 แสนล้านบาท) ในปีนี้
ทั้งนี้ บริษัทผู้ผลิตเครื่องใช้ไฟฟ้ารายใหญ่ในญี่ปุ่นทั้งชาร์ป พานาโซนิค และโซนี่ ต่างประสบปัญหาจากยอดขายที่ลดลง โดยเฉพาะในตลาดโทรทัศน์ เนื่องจากไม่สามารถแข่งขันด้านราคากับคู่แข่งต่างชาติอย่างเกาหลีใต้ได้ ขณะที่ปัญหาเงินเยนแข็งค่าและเศรษฐกิจโลกตกต่ำก็ส่งผลต่อผลประกอบการของบริษัทเช่นเดียวกัน